อธิบดีกรมราชทัณฑ์ สั่งตั้งกรรมการข้อเท็จจริง กรณีผู้ต้องขังเรือนจำจังหวัดพิษณุโลก เสียชีวิตด้วยโรคเกี่ยวกับอาหาร ในช่วงเดียวกันหลายคน
อธิบดีกรมราชทัณฑ์ สั่งตั้งกรรมการข้อเท็จจริง กรณีผู้ต้องขังเรือนจำจังหวัดพิษณุโลก เสียชีวิตด้วยโรคเกี่ยวกับอาหาร ในช่วงเดียวกันหลายคน พันตำรวจเอก ณรัชต์ เศวตนันทน์ อธิบดีกรมราชทัณฑ์ เปิดเผยว่า ตามที่มีผู้ต้องขังป่วยเสียชีวิตในช่วงปีใหม่ไล่เลี่ยกันถึง 4 ราย ที่เรือนจำจังหวัดพิษณุโลก จากการตรวจสอบร่วมกับทีมแพทย์ เบื้องต้นทราบว่า ผู้ต้องขังทั้ง 4 ราย อาจเสียชีวิตด้วยโรคที่เกี่ยวเนื่องกับอาหาร โดยมีอาการแขนขาชา อ่อนแรงด้วยภาวะโพแทสเซียมต่ำจึงได้ตั้งคณะกรรมการสอบสวนข้อเท็จจริง โดยมีพันตรีอรัฐกฤษณ์ ใจจริง หัวหน้าผู้ตรวจราชการกรม เป็นประธาน คาดว่า เมื่อผลการชันสูตรพลิกศพผู้ตายทั้ง 4 รายออกมาแล้ว จะสรุปผลการตรวจสอบข้อเท็จจริงได้ ว่า มีข้อผิดพลาด หรือข้อบกพร่องในกระบวนการจัดซื้อและตรวจรับอาหารดิบหรือไม่ จากนั้นต้องไปดูคุณภาพของอาหาร รวมทั้งกระบวนการจัดซื้อจัดจ้างและการตรวจรับอาหารดิบของเรือนจำจังหวัดพิษณุโลก ว่าถูกต้องครบถ้วน โปร่งใสและมีคุณภาพดีตามสเปคหรือไม่ โดยปีนี้ได้ใช้วิธีการคัดเลือกตามกฎกระทรวงการคลัง จึงไม่น่าจะมีประเด็นการส่งอาหารด้อยคุณภาพให้เรือนจำ